CELEX: 
Language: et
Date: 2020-10-14 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2016/429 seoses maismaaloomadelt saadud loomsete saaduste liidusisest liikumist käsitlevate loomatervise-, sertifitseerimis- ja teavitamisnõuetega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 9. märtsi 2016. aasta määruses (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus),
                  1
                on sätestatud loomataude käsitlevad eeskirjad. Eelkõige on kõnealuse määruse IV osa I jaotise 6. peatükis sätestatud loomsete saaduste liidus tootmise, töötlemise ja turustamise eeskirjad. 6. peatükis antakse komisjonile mitmed volitused võtta vastu delegeeritud õigusakte, millega täiendatakse kõnealuses määruses juba sätestatud eeskirju.
            
            
               Mõne sellise volituse kohaldamisala on osaliselt juba hõlmatud eeskirjadega, mis on sätestatud komisjoni 17. detsembri 2019. aasta delegeeritud määruses (EL) 2020/687, millega täiendatakse Euroopa Parlamendi ja nõukogu määrust (EL) 2016/429 seoses teatavate loetellu kantud taudide ennetamise ja tõrje eeskirjadega
                  2
               . Eelkõige on delegeeritud määruses (EL) 2020/687 sätestatud täiendavad eeskirjad, milles käsitletakse tauditõrjemeetmeid, sealhulgas riskimaandamismeetmeid ja piiranguid selliste loomsete saaduste saadetiste liikumisele, mis on toodetud või töödeldud piirangutsoonides, mis on kehtestatud määruse (EL) 2016/429 artikli 9 lõike 1 punktides a, b ja c osutatud A-, B- ja C-kategooria taudide korral ning nagu on määratletud komisjoni rakendusmääruses (EL) 2018/1882, milles käsitletakse loetellu kantud taudide kategooriate suhtes teatavate taudiennetuse ja -tõrje eeskirjade kohaldamist ning millega kehtestatakse nimekiri liikidest ja liigirühmadest, mis kujutavad endast arvestatavat riski kõnealuste loetellu kantud taudide levimisel
                  3
               . 
            
            
               Käesoleva delegeeritud määruse eelnõu eesmärk on seega kehtestada komisjoni delegeeritud määrusega (EL) 2020/687 hõlmamata eeskirjad maismaaloomadelt saadud loomsete saaduste saadetiste liidusiseseks liikumiseks seoses teatavate loetellu kantud taudide ja esilekerkivate taudide ennetamise ja tõrjega. Käesolevas delegeeritud määruse eelnõus järgitakse sama lähenemisviisi kui enne määruse (EL) 2019/429 vastuvõtmist vastu võetud liidu õigusaktides, millega kehtestati loomsete saaduste turustamise tingimused, sest kõnealustes õigusaktides sätestatud eeskirjad on osutunud tõhusaks kõnealuste taudide leviku tõkestamisel liidus. Eeskätt järgitakse käesolevas delegeeritud määruse eelnõus sama lähenemisviisi kui nõukogu 16. detsembri 2002. aasta direktiivis 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad
                  4
               .
            
            
               Käesoleva delegeeritud määruse eelnõuga, mis võetakse vastu määrusega (EL) 2016/429 kehtestatud uue loomatervise õigusraamistiku raames, tagatakse suurem järjepidevus loomatervise nõuete osas ja suurem paindlikkus liikmesriikide pädevate asutuste jaoks.
            
            
               Käesoleva delegeeritud määruse eelnõuga kehtestatakse peamiselt järgmised eeskirjad, millega täiendatakse määrust (EL) 2016/429 maismaaloomadelt saadud loomsete saaduste saadetiste liidusisest liikumist käsitlevate loomatervise-, sertifikaadi väljaandmise ja teavitamisnõuetega:
            
            
               a)ettevõtjate kohustused seoses kõnealuste saadetiste liikumisega;
            
            
               b)kõnealuste saadetistega kaasas olevates loomatervise sertifikaatides esitatav teave;
            
            
               c)teave, mille ettevõtjad peavad esitama pädevale asutusele eelnevaks teavitamiseks kõnealuste saadetiste liikumise kohta; 
            
            
               d)erakorralised toimingud kõnealuste saadetiste liikumisest teavitamiseks voolukatkestuste ja muude TRACESi häirete korral. 
            
            
               2.ÕIGUSAKTI VASTUVÕTMISELE EELNENUD KONSULTATSIOONID
            
            
               Komisjon edastas käesoleva delegeeritud määruse eelnõu sisu loomatervise eksperdirühma (E00930) liikmetele. Delegeeritud määruse eelnõu tehti kättesaadavaks ka Euroopa Parlamendile ja nõukogule. Kumbki neist ei esitanud märkusi. 
            
            
               Peale selle koguti 2020. aasta 17. augustist kuni 15. septembrini parema õigusloome portaali tagasisidemehhanismi kaudu sidusrühmade märkusi delegeeritud määruse eelnõu kohta. Kokku saadi viis vastust, sealhulgas üks liikmesriigi pädevalt asutuselt, üks konkreetselt kodanikult ja kolm anonüümset seisukohta. Konsultatsioonide käigus saadud teavet on arvesse võetud delegeeritud määruse eelnõu väljatöötamisel.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesolev delegeeritud määrus tuleb vastu võtta määruse (EL) 2016/429 raames ning eelkõige vastavalt selle artikli 166 lõikele 3, artikli 168 lõikele 3 ja artikli 169 lõikele 5.
            
            
               KOMISJONI DELEGEERITUD MÄÄRUS (EL) …/…,
            
            
               14.10.2020,
            
            
               millega täiendatakse Euroopa Parlamendi ja nõukogu määrust (EL) 2016/429 seoses maismaaloomadelt saadud loomsete saaduste liidusisest liikumist käsitlevate loomatervise-, sertifitseerimis- ja teavitamisnõuetega
            
         
         
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus),
                  5
                eriti selle artikli 166 lõiget 3, artikli 168 lõiget 3 ja artikli 169 lõiget 5,
            
            
               ning arvestades järgmist:
            
            
               (1)Määruses (EL) 2016/429 on sätestatud eeskirjad, milles käsitletakse muu hulgas maismaaloomadelt saadud loomsete saaduste tootmist, töötlemist ja turustamist liidus. Samuti nähakse kõnealuse määrusega ette, et komisjon võtab vastu delegeeritud õigusaktid selliste üksikasjalike nõuete kohta, millega täiendatakse kõnealuses määruses juba sätestatud eeskirju, ning eelkõige ennetusmeetmete, sealhulgas riskimaandamismeetmete, ja maismaaloomadelt saadud loomsete saaduste saadetiste liikumise suhtes kohaldatavate piirangute kohta, samuti selliseid liikumisi käsitleva eelneva teavitamise kohta tagamaks, et sellised saadused ei põhjusta loetellu kantud taudide ega esilekerkivate taudide levikut liidus.
            
            
               (2)Peale selle tuleks käesolevas õigusaktis sätestatud eeskirjades arvesse võtta liidu eeskirju maismaaloomadelt saadud loomsete saaduste saadetiste liidusisese liikumise kohta, mis on sätestatud enne määruse (EL) 2016/429 vastuvõtmist vastu võetud liidu õigusaktides, eelkõige nõukogu direktiivis 2002/99/EÜ, sest need on osutunud tõhusaks loomataudide leviku tõkestamisel. Käesolevas õigusaktis sätestatud eeskirjades tuleks arvesse võtta ka kõnealustes varasemates õigusaktides sätestatud eeskirjade kohaldamisel saadud kogemusi ning eeskirju tuleks kohandada vastavalt määruses (EL) 2016/429 sätestatud uuele loomatervise õigusraamistikule.
            
            
               (3)Määruse (EL) 2016/429 artiklis 166 on sätestatud ettevõtjate üldised loomatervise-alased kohustused maismaaloomadelt saadud loomsete saaduste kõigi tootmis-, töötlemis- ja turustamisetappide käigus, sealhulgas kõnealuste saaduste saadetiste liikumisel liidus. Eelkõige on selles sätestatud ettevõtjate vastutus seoses loetellu kantud taudide ja esilekerkivate taudide levikuga, eelkõige juhul, kui pädev asutus on asjaomaste saaduste tootmis- või töötlemiskohas kehtestanud erakorralised meetmed või liikumispiirangud. Järelikult ei pea loetletud taudide ja esilekerkivate taudide leviku kontrollimise eest vastutama mitte üksnes ettevõtjad, vaid ka pädev asutus. Seepärast tuleks käesolevas määruses sätestada ettevõtjate selge kohustus vedada selliste saaduste saadetisi, mis on toodetud või töödeldud kohtades, mille suhtes kohaldatakse erakorralisi meetmeid või liikumispiiranguid, alles pärast pädevalt asutuselt loa saamist ja kõnealuse loa suhtes kehtestatud kõigi tingimuste kohaselt. 
            
            
               (4)Määruse (EL) 2016/429 artiklis 168 on sätestatud teatavad teabele esitatavad nõuded seoses loomatervise sertifikaadiga, mis peab olema kaasas maismaaloomadelt saadud loomsete saaduste saadetiste liikumisel, ning kõnealuse artikliga on komisjonile antud õigus võtta vastu delegeeritud õigusakte, millega täiendatakse asjaomast teavet. Seepärast tuleks käesolevas määruses sätestada teabele esitatavad nõuded seoses loomatervise sertifikaadiga, mis peab olema kaasas selliste saaduste saadetistega, mis on toodetud ja töödeldud kohtades, mille suhtes kohaldatakse erakorralisi meetmeid või liikumispiiranguid, nagu on osutatud määruse (EL) 2016/429 artikli 166 lõikes 2. See peaks hõlmama teavet pädeva asutuse kehtestatud tingimuste täitmise kohta seoses kõnealuste saadetiste liikumistega. Käesolevas määruses sätestatavaid teabele esitatavaid nõudeid tuleb arvesse võtta loomsete saaduste loomatervise sertifikaadi näidises, mis on kehtestatud eraldi rakendusaktiga, milles sätestatakse määruse (EL) 2017/625 ja loomatervise määruse (EL) 2016/429 (milles käsitletakse teatavatesse kategooriatesse kuuluvate maismaaloomade ja nende loomse paljundusmaterjali ametlike sertifikaatide, ametlike kinnituste ja deklaratsioonide näidiseid) ühetaolise kohaldamise eeskirjad.
            
            
               (5)Määruse (EL) 2016/429 artiklis 169 on sätestatud eeskirjad, mille kohaselt tuleb maismaaloomadelt pärit loomsete saaduste teistesse liikmesriikidesse viimisest eelnevalt teavitada, ning kõnealuse artikliga on komisjonile antud õigus võtta vastu delegeeritud õigusakte, milles käsitletakse sellise eelneva teavitamisega seotud teabele esitatavaid nõudeid ja erakorralisi menetlusi seoses eelneva teavitamisega elektrikatkestuste ja muude TRACESi häirete korral. Seepärast tuleks käesolevas määruses sätestada ettevõtjate kohustused seoses eelneva teavitamisega. Selleks et ühtlustada eelneval teavitamisel esitatud teavet selle tagamiseks, et sihtkoha pädev asutus saab saadetise kohta teada kõik vajalikud üksikasjad, tuleks käesolevas määruses sätestada ka nõuded eelteate sisu kohta vastavalt olukordadele, kus seda nõutakse määruse (EL) 2016/429 kohaselt, ning tingimused, millele loomsed saadused peaksid vastama, et neid lubataks viia teistesse liikmesriikidesse, ning üksikasjad selliste teatamistega seotud erakorraliste toimingute kohta. 
            
            
               (6)Kuna süsteem TRACES on määruse (EL) 2017/625 artiklites 131–136 osutatud ametliku kontrolli teabehaldussüsteemi (IMSOC) lahutamatu osa, tuleks IMSOCi suhtes kohaldada komisjoni rakendusmääruses (EL) 2019/1715
                  6
                sätestatud eeskirjade kohaselt kehtestatud eriolukorras tegutsemise korda.
            
            
               (7)Käesoleva määrusega kehtestatakse täielik kogum eeskirju, millega reguleeritakse maismaaloomadelt saadud loomsete saaduste saadetiste liidusisese liikumisega seotud loomatervise aspekte, selliste saadetistega kaasas olevate loomatervise sertifikaatide sisu ja eelneva teavitamise kohustust. Kuna kõnealuseid eeskirju tuleb kohaldada koos ja need on omavahel seotud, tuleks need kohaldamise hõlbustamiseks, läbipaistvuse huvides ja eeskirjade dubleerimise ärahoidmiseks sätestada ühes õigusaktis, mitte eraldi õigusaktides, kus esineb palju ristviiteid. See on samuti kooskõlas lähenemisviisiga, mis võeti vastu määrusega (EL) 2016/429.
            
            
               (8)Kooskõlas määruse (EL) 2016/429 kohaldamise alguskuupäevaga tuleks käesolevat määrust kohaldada alates 21. aprillist 2021,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Reguleerimisese ja kohaldamisala
            
            
               Käesoleva määrusega täiendatakse määruses (EL) 2016/429 sätestatud eeskirju maismaaloomadelt pärit loomsete saaduste saadetiste liidusisese liikumise kohta seoses järgmisega:
            
            
               a)ettevõtjate kohustused seoses selliste maismaaloomadelt saadud loomsete saaduste saadetiste liidusisese liikumisega, mis on toodetud või töödeldud ettevõtetes, toidukäitlemisettevõtetes või tsoonides, mille suhtes kohaldatakse erakorralisi meetmeid või liikumispiiranguid, nagu on osutatud määruse (EL) 2016/429 artikli 166 lõikes 2; 
            
            
               b)teabele esitatavad nõuded seoses määruse (EL) 2016/429 artikli 167 lõikes 1 sätestatud loomatervise sertifikaadiga (loomatervise sertifikaatide väljaandmine);
            
            
               c)teabele esitatavad nõuded seoses kõnealuste saadetiste teistesse liikmesriikidesse viimisest eelneva teavitamisega, nagu on sätestatud määruse (EL) 2016/429 artikli 169 lõikes 1 (eelnev teavitamine);
            
         
         
            
               d)erakorralised toimingud kõnealuste saadetiste liikumisest määruse (EL) 2016/429 artikli 169 lõikes 1 sätestatud eelnevaks teavitamiseks voolukatkestuste ja muude TRACESi häirete korral. 
            
            
               Artikkel 2
            
            
               Loomset päritolu saaduste saadetisi vedavate ettevõtjate kohustused
            
            
               Ettevõtjad veavad sellistelt maismaaloomadelt saadud loomsete saaduste saadetisi, kelle suhtes kohaldatakse määruse (EL) 2016/429 artikli 166 lõikes 2 osutatud erakorralisi meetmeid või liikumispiiranguid, liidus üksnes juhul, kui: 
            
            
               a)päritolukoha pädev asutus on selliseks liikumiseks loa andnud ning 
            
            
               b)saadetised vastavad punkti a kohaselt nõutud loa saamise tingimustele.
            
            
               Artikkel 3
            
            
               Loomatervise sertifikaat loomsete saaduste saadetiste liikumiseks
            
            
               Lisaks määruse (EL) 2016/429 artikli 168 lõike 1 kohaselt nõutavale teabele peab loomatervise sertifikaat sisaldama käesoleva määruse lisas esitatud teavet.
            
            
               Artikkel 4
            
            
               Ettevõtjate teavitamiskohustus loomsete saaduste saadetiste liikmesriikidevahelisest liikumisest eelnevaks teavitamiseks
            
            
               Eelneval teavitamisel esitavad ettevõtjad päritoluliikmesriigi pädevale asutusele lisaks määruse (EL) 2016/429 artikli 168 lõike 1 kohaselt nõutavale teabele ka käesoleva määruse lisas esitatud teabe ning teevad seda iga käesoleva määruse artiklis 1 osutatud loomsete saaduste saadetise kohta.
            
            
               Artikkel 5
            
            
               Erakorralised toimingud
            
            
               Voolukatkestuste või muude TRACESi häirete korral peab käesoleva määruse artiklis 1 osutatud teise liikmesriiki viidavate loomsete saaduste saadetiste päritolukoha pädev asutus järgima TRACESi suhtes kehtestatud eriolukorras tegutsemise korda ja liikmesriikide riigisiseseid süsteeme, mis rakendusmääruse (EL) 2019/1715 artiklis 46 on kehtestatud ametliku kontrolli teabehaldussüsteemi (IMSOC) suhtes plaanivälise või plaanipärase käideldamatuse korral.
            
            
               Artikkel 6
            
            
               Jõustumine ja kohaldamine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates 21. aprillist 2021.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
         
         
            
               Brüssel, 14.10.2020
            
            
               
                     Komisjoni nimel
               
               
                     president
                     Ursula VON DER LEYEN
               
               
            
         
         
            
                  
                     (1)
                  
                        ELT L 84, 31.3.2016, lk 1. 
               
               
                  
                     (2)
                  
                        ELT L 174, 3.6.2020, lk 64. 
               
               
                  
                     (3)
                  
                        ELT L 308, 4.12.2018, lk 21.
               
               
                  
                     (4)
                  
                        EÜT L 18, 23.1.2003, lk 11.
               
               
                  
                     (5)
                  
                        ELT L 84, 31.3.2016, lk 1.
               
               
                  
                     (6)
                  
                        Komisjoni 30. septembri 2019. aasta rakendusmäärus (EL) 2019/1715, millega kehtestatakse ametliku kontrolli teabehaldussüsteemi ja selle süsteemikomponentide toimimise eeskirjad (IMSOCi määrus) (ELT L 261, 14.10.2019, lk 37).
               
            
      
    ---documentbreak--- 
      
         
         
            
               LISA
            
            
               Maismaaloomadelt saadud loomsete saaduste saadetiste liidusisestel liikumistel kaasas olevas loomatervise sertifikaadis esitatav teave
            
            
               a)saatja ja saaja nimi ja aadress;
            
            
               b)lähetava ettevõtte nimi ja aadress või lähtekoht;
            
            
               c)sihtettevõtte nimi ja aadress või sihtkoht;
            
            
               d)loomsete saaduste kirjeldus, sh:
            
            
               i)delegeeritud määruse (EL) 2020/687 artiklis 2 määratletud tootekategooria:
            
            
               –värske liha (vajaduse korral täpsustada kategooria),
            
            
               –lihatooted,
            
            
               –sooled,
            
            
               –toorpiim, ternespiim ja ternespiimapõhised tooted,
            
            
               –piimatooted,
            
            
               –munad,
            
            
               –munatooted,
            
            
               –liittooted (märkida loomsed koostisosad);
            
            
               ii)loomaliik, kellelt loomne saadus on saadud;
            
            
               iii)tooraine päritoluliikmesriik või - piirkond;
            
            
               iv)töötlemine, mille loomne saadus on läbinud;
            
            
               v)loomsele saadusele kantud märgistus, kui seda on nõutud;
            
         
         
            
               vi)nende kogumise või töötlemise koht ja kuupäev;
            
            
               e)loomsete saaduste hulk;
            
            
               f)loomatervise sertifikaadi väljaandmise kuupäev ja koht; veterinaarjärelevalve ametniku nimi, ametinimetus ja allkiri; saadetise päritolukoha pädeva asutuse tempel;
            
            
               g)[lähtekohas asuvas ettevõttes, toidukäitlemisettevõttes või tsoonis] liikumispiiranguid põhjustanud loetellu kantud taudi või esilekerkiva taudi nimetus;
            
            
               h)üksikasjad käesoleva määruse artiklis 2 osutatud loa andmise tingimuste täitmise kohta, ning kas:
            
            
               i) kõnealuseid tingimusi käsitleva, komisjoni poolt vastu võetud asjakohase õigusakti pealkiri ja Euroopa Liidu Teatajas avaldamise kuupäev või
            
            
               ii) viide õigusaktile või tingimused kehtestanud pädeva asutuse kinnitatud ja avalikustatud juhistele.